               ЕВРОПЕЙСКА КОМИСИЯ
            Брюксел, 16.7.2020
            COM(2020) 321 final
            2020/0143(NLE)
            Предложение за
            РЕШЕНИЕ НА СЪВЕТА
            за изменение на Решение 2003/77/ЕО за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Съгласно приложението към Решение 2003/77/ЕО на Съвета от 1 февруари 2003 г.
                  1
                „а) активите на ЕОВС [Европейската общност за въглища и стомана] в ликвидация се използват както е необходимо, за да се посрещнат оставащите задължения на ЕОВС по условията на нейните неизплатени заеми и на нейните задължения, произтичащи от предишни бюджети или всякаква друга непредвидена задлъжнялост. б) До степента, до която активите на ЕОВС в ликвидация не са необходими, за да се посрещат задълженията, така както са описани в буква а), те следва да бъдат инвестирани, така че да осигуряват доход, който да бъде използван за финансиране продължаването на изследователската работа в секторите, свързани с въглищата и стоманената индустрия. в) Активите на Изследователския фонд за въглища и стомана се инвестират така, че да осигурят доход, който да бъде използван за финансиране продължаването на изследователската дейност в секторите, свързани с въглищата и стоманената промишленост.“

               Като се има предвид липсата на оставащи непогасени заеми и намаляващите задължения на ЕОВС
                  2
               , инвестиционната дейност за генериране на доход с цел финансиране на научни изследвания се превръща във все по-доминиращ акцент на ЕОВС в ликвидация. В Решение 2003/77/ЕО на Съвета е предвидено, че Комисията управлява активите на ЕОВС при ликвидация „по такъв начин, че да се гарантира финансовите средства да са в наличност, както и когато са необходими, като в същото време се генерира най-високата възвръщаемост, което е съвместимо с това, което се прави последователно при осигуряването на висока степен на сигурност и стабилност за дълъг период от време“ (точка 3 от приложението към Решение 2003/77/ЕО на Съвета).

               Европейската комисия използва възвръщаемостта от ЕОВС в ликвидация, за да подпомага изследователски проекти в стоманодобива и въгледобива. През последните години обаче способността на портфейла да генерира достатъчна възвръщаемост за финансиране на съдържателна научноизследователска програма бе подложена на натиск в резултат на продължителен спад на възвръщаемостта от финансовите пазари. Дори преди последното влошаване на състоянието на пазара, причинено от пандемията от Covid-19, портфейлът генерираше по-ниска възвръщаемост поради по-ниските лихви след финансовата криза. Кризата, причинена от Covid-19, изостри този по-дългосрочен структурен спад в очакваната възвращаемост. Портфейлът на ЕОВС устоя сравнително добре на рязкото свиване на пазара след кризата с Covid-19 в сравнение със сходните фондове, поради относително консервативния му състав. Независимо от това тази криза ще има дълготраен ефект върху очакваната възвращаемост и ще засили необходимостта от търсене на алтернативни начини активите на фонда да бъдат поставени в услуга на политиките на ЕС.

               В този контекст Комисията желае да засили подкрепата за съвместни научноизследователски проекти в сектора на въглищата и стоманата, като същевременно предлага да измени Решение 2008/376 на Съвета, за да го приведе в съответствие с целите на Зеления пакт. Комисията желае също така да подкрепи широкомащабни научноизследователски проекти, водещи до стоманодобивни процеси с почти нулеви въглеродни емисии до 2030 г. и научноизследователски проекти за управление на справедливия преход във въгледобива. Счита се, че стабилен годишен бюджет от [111 милиона] евро е подходящ за програма от такова естество. Това е необходимо, за да се предостави съдържателна подкрепа за стойностни проекти в необходимия мащаб, който да покрие функционирането на схемата.

                  Разпределянията на годишни средства до 2027 г. в размер на [111 милиона] евро налага промени в начина, по който се използват и инвестират ресурсите на активите на ЕОВС в ликвидация. Предложените промени в действащото решение ще позволят такова равнище на подкрепа да бъде оказана за съвместни научноизследователски проекти и революционни научноизследователски проекти в стоманодобива и научноизследователски проекти за управление на справедливия преход във въгледобива. Въпреки че тези годишни разпределяния на постепенно ще намалят цялостния размер на инвестираните активи, ще се запази разумен размер на инвестиционните активи за периода след 2027 г.

               •Последните резултати и изгледи за инвестираните активи на ЕОВС в ликвидация:

               Към 31.3.2020 г. портфейлът възлиза на около 1,5 милиарда евро. Големината на портфейла леко е намаляла от 30.6.2012 г. насам, тъй като общата възвръщаемост и получените нови вноски са били надхвърлени от изходящите потоци за финансиране на научни изследвания в секторите, свързани с въглищата и стоманата.

               От 2003 г. насам и до скоро активите на ЕОВС в ликвидация генерираха положителна възвръщаемост, която в съчетание с наличните ресурси посредством изравнителен механизъм позволи годишно подпомагане на научноизследователски проекти в размер на 50 милиона евро. В края на 2017 г. резултатите от дейността на портфейла след приемането на Решение 2003/77/ЕО на Съвета, изменено с Решение 2008/750/ЕО на Съвета
                  3
               , бяха положителни: сумите бяха изплащани при поискване и възвръщаемостта на портфейла бе задоволителна предвид на пазарната среда и като цяло ограничителните насоки. През периода от 1 юли 2012 г. до 31 декември 2017 г. портфейлът постигна обща положителна възвръщаемост от ++8,5 %.

               Възвръщаемостта на инвестираните активи непрекъснато надхвърляше своя референтен показател и се доказа като по-добра алтернатива в сравнение с инвестиция с безрискови към момента лихвени проценти, които станаха отрицателни през последните години. Действително, портфейлът никога не е отчитал отрицателни годишни резултати през целия си жизнен цикъл и е натрупал 80 % възвръщаемост от своето създаване. В бъдеще обаче сегашното ниско (и често отрицателно) равнище на доходността на облигациите предвещава по-ниска очаквана възвращаемост в краткосрочен и средносрочен план и ще бъде трудно да бъдат постигнат дори положителни резултати.

               Освен това портфейлът ще продължи да намалява, както е посочено в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) с около [250] милиона евро
                  4
                .

               С оглед на това се налага различен подход към използването на активите на ЕОВС, за да бъдат постигнати целите на политиката. С настоящото предложение се предлагат две основни промени:

               ·В съответствие с предложението за изменение на Решение 2003/76/ЕО, за да могат, при необходимост, ресурсите от портфейла да бъдат продадени с цел да са възможни плащания, свързани с годишно разпределение от [111 милиона] евро до 2027 г. В зависимост от условията за инвестиции и промените в големината на портфейла това ще доведе до постепенно намаляване на обема на управляваните активи;

               ·Да бъдат диверсифицирани допустимите инвестиции в портфейла, за да се укрепи неговото съотношение между възвръщаемост и риск. Предлага се да бъде разширен наборът от допустими активи, с цел да се увеличи очакваната възвръщаемост за определено равнище на риск.

               •Предложени промени, които да позволят при необходимост активите да бъдат използвани, за да се осигури годишно разпределение от [111 милиона] евро.

               Предлага се Решение 2003/77/ЕО да бъде изменено, за да може да бъде изрично разрешено, считано от 1 януари 2021 г.
                  5
               , изходящите потоци във връзка с годишно разпределяне на стойност до [111] млн. евро до 2027 г., за да бъдат подкрепени изследователски проекти в стоманодобива и въгледобива извън рамковата програма за научни изследвания. Годишното разпределение ще бъде установено в съответствие с критериите, определени в преразгледаното Решение 2003/76/ЕО на Съвета. Исканията за плащане по отношение на посоченото разпределение ще бъдат изпълнени, като се използват нетните приходи от инвестиции и изтеглянето на активи от ЕОВС в ликвидация.

               Годишното разпределение следва изрично да залегне в решението, за да се осигури предвидим поток от ресурси в достатъчен мащаб, така че да е възможно да продължи желаната подкрепа за съвместните научни изследвания в стоманодобива и въгледобива.

               Към днешна дата активите на ЕОВС в ликвидация бяха управлявани въз основа на хипотезата, че научноизследователските проекти бъдат финансирани благодарение на възвръщаемостта от инвестираните активи. Това е отразено във формулировката на раздел 1 („използване на средствата“) от приложението към Решение 2003/77/ЕО на Съвета и в съображение 3 от Rешението, в което се предвижда, че „Съвкупният капитал на активите на Изследователския фонд за въглища и стомана... следва да се запази цял“.

               По представените по-горе причини този подход следва да бъде изменен, за да се достигне необходимото равнище на плащане, с цел се осигури жизнеспособността на една съдържателна програма за научноизследователска дейност в стоманодобива и въгледобива.

               Предположението, че активите на ЕОВС в ликвидация могат да генерират стабилни доходи, достатъчни да финансират Изследователския фонд за въглища и стомана, ако останат цели, вече не е оправдано предвид на трайната промяна в условията на финансовите пазари. За тази цел е необходимо решението да бъде актуализирано, за да бъдат отразени по-добре нуждите на провежданата политика, които трябва да бъдат задоволени от ЕОВС в ликвидация, както и да бъдат взети предвид предизвикателствата, свързани с генерирането на възвръщаемост на необходимото равнище в контекста на настоящите пазарни условия.

               Плащанията ще се извършват всяка година, след като бъдат набелязани съответните проекти, винаги в рамките на годишното разпределение от [111 милиона] евро. Годишната сума, която може да бъде разпределена от ЕОВС в ликвидация, възлиза на [111 милиона] евро, за да бъде възможно устойчивото използване на ресурсите за финансиране на научните изследвания в бъдеще.

               •Предложени промени, които да позволят диверсификацията на допустимите активи:

               По традиция активите на ЕОВС се инвестират предимно в държавни и наднационални дългови ценни книжа, чиято парична единица е еврото. Този инвестиционен хоризонт успя да постигне непрекъсната положителна възвръщаемост, като същевременно запази на ниски равнища риска на портфейла. През последните години икономическите и пазарните условия се промениха по начини, които значително намалиха възможностите за възвръщаемост на инвестициите в държавни и наднационални дългови ценни книжа. Що се отнася до бъдещето, финансовите пазари като цяло и в частност пазарите на еврооблигации ще продължат да представляват предизвикателство поради особено ниската/отрицателна доходност (по-специално за ценни книжа от емитенти с най-високо кредитно качество) и поради намалената ликвидност, дължаща се, наред с другото, на гъвкавата парична политика на ЕЦБ и нейните програми за закупуване на облигации. Всяко увеличение на лихвените проценти, които в момента са особено ниски, ще доведе до преоценка към спад на съществуващите активи, което предполага риск от много ниска или отрицателна възвръщаемост, докато реинвестиции с по-висока доходност постепенно не компенсират първоначалния ефект на преоценката.

               Настоящото предложение има за цел да направи портфолиото на ЕОВС по-устойчиво на тези предизвикателства, като разшири обхвата за инвестиране в други класове активи и като се използват други инвестиционни техники за защита на портфейла от изключителната зависимост от ценни книжа с фиксиран доход.

               Независимо от предвидените тегления до 2027 г. инвестиционният хоризонт на оставащите средства е по-скоро дългосрочен, което дава възможност за по-нататъшна диверсификация. Към днешна дата портфейлът на ЕОВС е бил относително необременен от значителни задължения и не е бил обект на изходящи потоци в мащаб, който да е променил в качествено отношение инвестиционния хоризонт или обема на активите в портфейла. Тази ситуация ще се промени след въвеждането на плащания, свързани с годишното разпределение за финансиране на програмата за научни изследвания. Предвидимите плащания от този мащаб обаче не следва да оказват съществено въздействие върху инвестиционния хоризонт или толерантността по отношение на риска на оставащите активи в портфейла. Също така плащанията ще се извършват за период от няколко години.

               В резултат на по-дългия инвестиционен хоризонт портфейлът има по-голям капацитет да държи активи, когато това е необходимо, за да могат те да възстановят стойностите си. С оглед на това се предлага да бъде разширен инвестиционният хоризонт на финансовите насоки, за да се смекчи въздействието на ниската или отрицателната доходност, доколкото това е възможно, и да се подобри диверсификацията и устойчивостта на портфейла, като същевременно се провежда консервативна инвестиционна политика, осигуряваща запазване на капитала с висока степен на увереност и по възможност се повишава възвръщаемостта, когато това съответства на тази цел. В дългосрочен план разширяването на класовете допустими активи следва да спомогне за осигуряване на стабилно и предвидимо управление на портфейла, включително предвидимите плащания, извършвани от активите и свързани с годишното разпределяне, както и да се намали степента на намаляване на основните ресурси чрез плащането на годишни вноски.

               Комисията предлага финансовите насоки да бъдат разширени, за да се разшири обхватът на допустимите инвестиции от налични активи/инструменти и възможни комбинации от рискови експозиции (напр. лихвен риск и кредитен риск и някои пазарни рискове, ограничени до собствения капитал). Новите инвестиционни възможности ще позволят на портфейла да бъде управляван по-ефикасно (по отношение на диверсифицирането и баланса риск — възвръщаемост) и ще подкрепят очакваната възвръщаемост в средносрочен до дългосрочен план.

               Следва да се подчертае, че диверсификацията на портфейла води до експозиция към нови източници на пазарна нестабилност, които могат да повлияят отрицателно на резултатите в краткосрочен и средносрочен план. Въпреки това, предвид по-дългия инвестиционен хоризонт на значителна част от активите, портфейлът на ЕОВС е в добра позиция да изтърпи кратки периоди на по-слаби резултати в един или друг клас активи, ако целта е в по-дългосрочен план той да се възползва от подобрените възможности за възвръщаемост, коригирани спрямо риска. Следва също така да се разбира, че диверсификацията не представлява гаранция срещу потенциални отрицателни резултати за определен период, като се има предвид, че ползите от диверсификацията могат да бъдат надхвърлени от незадоволителни резултати в неговата основна категория активи (държавни и наднационални облигации). Тези общи предупреждения са присъща характеристика на управлението на активите и тяхната роля тук е да се добие балансирана представа за възможните резултати. Като цяло Комисията, в качеството си на отговорен управител на фондовете на ЕС, счита, че разширяването на обхвата на допустимите инвестиции представлява подходящ начин да бъдат подобрени дългосрочните резултати на инвестираните активи на ЕОВС.

               Като се има предвид изложеното по-горе, Комисията представя предложение за Решение на Съвета за изменение на Решение 2003/77/ЕО за установяване на многогодишни финансови насоки за управление активите на ЕОВС в ликвидация. Активите се управляват в съответствие с пруденциалните правила и с принципите на добро финансово управление и в съответствие с правилата и процедурите, установени от счетоводителя на Комисията.

               Както е обяснено по-горе, в решението се предлага да бъде изменено решението, уреждащо управлението на активите на ЕОВС в ликвидация, за да са възможни инвестиции в:

               ·по-широк набор инструменти на паричния пазар (ПП) (по-специално фондове на ПП);

               ·по-широк набор от дългови и кредитни ценни книжа;

               ·експозиции към капиталовите пазари и сходни на капиталовите продукти (по-специално чрез подходящи инструменти, като например фондовете, търгувани на организирани пазари);

               ·възможността да бъдат използвани стандартни инвестиционни техники, като например лихвени фючърси за управление на падежа;

               ·възможността да се инвестира в хеджирани инвестиции в щатски долари.

               Решението няма да налага автоматично използване на тези активи или инструменти. Вместо това решението просто ще упълномощи Комисията да прави такива инвестиции, когато условията на пазара са благоприятни и ако тези инвестиции съответстват на инвестиционния хоризонт на инвестициите, като се вземат предвид плащанията, свързани с годишното разпределение до 2027 г. Комисията ще действа предпазливо и с дължима грижа, когато използва тези разширени възможности за инвестиции, за да увеличи максимално вероятността от положителни резултати. В своите годишни доклади тя ще докладва за решението си да използва тези правомощия, като обясни причините да разшири инвестиционния хоризонт и ще докладва за наблюдаваните резултати, когато има налични данни.

               Подборът на активите ще включва както отрицателен скрининг (списък с дейностите, изключени по етични или морални съображения за целите на инвестирането с парични средства), така и положителен скрининг (за да се насърчи включването на положителни екологични, социални и управленски съображения при подбора на инвестиции). Екологичните, социалните и управленските (ЕСУ) практики на дадена инвестиция стават все по-важни и Комисията възнамерява да даде пример в тази област.

               •Съгласуваност с други политики на Съюза

                  Предложението е свързано с Решение 2003/76/ЕО на Съвета за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана Неотдавна Съветът взе решение относно възможността за повторно използване на отменени задължения за научни изследвания
                     6
                  . Решение 2003/76/ЕО на Съвета ще бъде изменено едновременно, като се вземат предвид предложените изменения в Решение 2003/77/ЕО на Съвета.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание, даващо право на ЕС да действа, е Договорът за функционирането на Европейския съюз и Протоколът, приложен към Договорите за ЕС, относно финансовите последици от изтичането на срока на действие на Договора за ЕОВС и Изследователския фонд за въглища и стомана, и по-специално член 2, втора алинея от него.

               •Субсидиарност (при неизключителна компетентност)

                  Мерките за изпълнение на Протокола са установени с решение на Съвета, чието преразглеждане е част от изключителното право на Комисията на инициатива.

               •Пропорционалност

                  Предложението съдържа допълнителни разпоредби и поради това е необходимо за управлението, извършвано от Комисията на активите на ЕОВС в ликвидация, а впоследствие за активите на Изследователския фонд за въглища и стомана.

               •Избор на инструмент

                  Решение на Съвета за изменение на действащото Решение 2003/77/ЕО на Съвета е „мярка за установяване на многогодишни финансови насоки за управлението на активите на Изследователския фонд за въглища и стомана“, както е предвидено в член 2, параграф 2 от Протокол № 37.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Предложението се основава на резултатите от петгодишния доклад, в който се предвижда редовен преглед на целесъобразността на насоките. Последният петгодишен доклад беше публикуван на 2 март 2018 г. (COM (2018) 84 final).

               •Консултации със заинтересованите страни

                  Не се прилага. Основните заинтересовани страни са държавите членки, с които ще бъдат проведени консултации по време на законодателния процес в Съвета.

               •Събиране и използване на експертни становища

               През 2014 г. Световната банка предприе партньорска проверка на операциите по управление на активи, извършени от Комисията (включително портфейла на ЕОВС в ликвидация). Резултатите от тази партньорска проверка във връзка с рамката на насоките бяха взети предвид при изготвянето на настоящото предложение за преразглеждане.

                  В извършения съвсем наскоро преглед от Сметната палата на Европейската общност за въглища и стомана, публикуван през септември 2019 г.
                     7
                  , се стигна до заключението, че финансирането на Изследователския фонд за въглища и стомана въз основа единствено на приходите от управлението на активи не е устойчиво в настоящата лихвена среда.

               •Оценка на въздействието

               Не е необходима оценка на въздействието за предложеното преразглеждане, тъй като очакваните икономически, екологични или социални въздействия вероятно няма да са значителни.

               •Пригодност и опростяване на законодателството

                  Предложението се основава на резултатите от годишния доклад за петте изминали години, в които се предвижда редовен преглед на целесъобразността на насоките.

               •Основни права

                  Предложението е в съответствие с принципа за защита на основните права.

               4.ОТРАЖЕНИЕ ВЪРХУ БЮДЖЕТА

               Предложението не води до поемане на нови задължения за сметка за общия бюджет съгласно многогодишната финансова рамка.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

               Както е предвидено в точка 7 от финансовите насоки, Комисията докладва на всеки шест месеца на държавите членки за операциите по управление, извършвани съгласно тези финансови насоки.

               Освен това всяка година се изготвя финансов доклад, придружен от одитираните финансови отчети, в които се отчитат резултатите за цялата година.

                  Накрая, Комисията докладва конкретно на всеки пет години за прилагането на финансовите насоки (член 2).

               •Обяснителни документи (за директивите)

               Не е приложимо

               •Подробно разяснение на разпоредбите на предложението, които позволяват по-голяма диверсификация на допустимите активи

               Действащите финансови насоки прилагат относително рестриктивен подход към определянето на допустимите активи. Те препращат например към абсолютни и номинални пределни суми (напр. максимум 250 милиона евро на държава — членка на ЕС), кредитния рейтинг (например минимален кредитен рейтинг AA, с изключение на държавите — членки на ЕС, и институциите на ЕС) или максималния падеж (напр. най-много 10,5 години, оставащи към момента на закупуване).

               Тези ограничения не допускат големи части от финансовите пазари.

               Така например

               ·ограниченията на рейтинга изключват почти изцяло пазара на корпоративни и финансови облигации, които биха могли да осигурят диверсификация и по-висока възвръщаемост и биха могли да помогнат за смекчаване на въздействието на отрицателните лихви в сегашната среда
                  8
               ;

               ·Подобни съображения възникват във връзка с ограниченията по отношение на падежа. Те не позволяват инвестиции в по-дългосрочни облигации, които могат да доведат до сходни ползи
                  9
               . Изменението на тези ограничения ще позволи диверсифицирано разпределение на активите и по-висока очаквана възвръщаемост на портфейла, като същевременно цялостният риск на портфейла се запази на равнища, сходни със сегашните, благодарение на благоприятни ефекти на корелация;

               След финансовата криза от 2008 г. пазарните условия за управителите на активи с фиксиран доход станаха по-трудни поради ниската и често отрицателна лихвена среда, която се задържа, особено за инвестиции с по-нисък кредитен риск. В този контекст за управителите на активи с фиксиран доход е много трудно да генерират положителни резултати, особено в средносрочен/дългосрочен инвестиционен хоризонт. През 2020 г. положението се влоши още повече поради кризата с коронавируса, която в бъдеще може да удължи още повече ниските/отрицателните лихви.

               За да се ограничат отрицателните последици от тези фактори, за управителите на активи е важно да имат достъп до възможно най-широкия набор инвестиции. По този начин управителите на активи могат да подобрят диверсификацията и да извлекат полза от класовете активи с различни модели на възвръщаемост и по-ниски корелации. При дълги инвестиционни хоризонти силно диверсифицираните портфейли би трябвало да постигнат по-добри резултати от по-малко диверсифицирани портфейли при сходни равнища на риск.

               Поради това се предлага настоящите финансови насоки да бъдат променени по следните начини.

               А. Изменение на абсолютните пределни стойности, рейтингите и ограниченията за падежа

               Предлага се да бъде възприет по-динамичен подход по отношение на техническите аспекти на изпълнението, които се нуждаят от известна гъвкавост (например по отношение на определянето на пределните стойности за риска, падежа и концентрацията).

               Това би позволило те да бъдат адаптирани по-редовно към променящите се пазарни условия и ще се основава на последните насоки на Комисията, приети за общия фонд „Провизии“
                  10
                — един от другите основни портфейли, управлявани от Комисията. Активите се управляват въз основа на инвестиционна стратегия, която приема формата на стратегическо разпределение на активи, отразяващо инвестиционните цели и толерантността по отношение на риска. Инвестиционната стратегия се отразява в стратегически целеви показател. Целевият показател се определя в съответствие с практиките в сектора.

               Толерантността по отношение на риска също би могла да бъде определена в по-широк план (напр. като бъдат изброени допустимите категории активи и специфични за риска параметри като стойност спрямо риска). Ограниченията биха могли да бъдат по-добре изразени в пазарна, а не в условна стойност, и да бъдат определени като максимален процент от общата пазарна стойност на портфейла. По този начин експозициите се определят по-точно, тъй като поради ниската или отрицателната доходност много ценни книжа са с цени значително над номиналната (100 %) и е възможно номиналните стойности вече да не отразяват действителната икономическа стойност на тези експозиции. Друга причина, поради която подход, при който ограниченията се определят в процентно изражение въз основа на пазарната стойност, вече е по-подходящ, са случаите, в които общата пазарна стойност на портфейла се променя вследствие на пазарна оценка или на входящи или изходящи потоци.

               Лимитите на концентрацията могат да бъдат доуточнени, за да се направи разграничение между по-безопасни и по-рискови кредитни експозиции, например като се позволят по-големи експозиции само към емитенти от най-високо качество (от първи ред
                  11
               ).

               Предлага се допустимите инструменти да бъдат определени в рамките на Насоките относно управлението на активи, а целевият показател и конкретните инвестиционни лимити да бъдат определени в рамките на вътрешните документи на Европейската комисия.

               Б. Възможност за инвестиции в други валути

               Понастоящем във финансовите насоки липсват разпоредби относно допустимостта на инвестиции в чуждестранна валута. В този контекст следва да се отбележи, че инвестициите, чиято парична единица е еврото, представляват само около 25 % от световния пазар на облигации.

               Поради това се предлага изрично да бъдат позволени инвестициите в хеджирани ценни книжа в щатски долари, емитирани от държавни, наднационални, поднационални субекти и публични организации.

               По-специално, (частичното) инвестиране във високоликвидни облигации в щатски долари, емитирани от такива субекти, ще осигури достъп до големи и ликвидни пазари, като например американския пазар на държавни дългови ценни книжа. Това може да бъде полезно предвид на посочените по-горе затруднения, свързани с ликвидността на пазарите на еврооблигации. Освен това ще се даде възможност да се получат различни експозиции по кривата на доходността евентуално с по-добри възможности за получаване на доходи от държане на ценни книжа/портфейли („сarry“) и продажба на облигации с дългосрочни падежи преди изтичането им („roll-down“).

               Рискът от загуби, причинени от колебанията на обменния курс, може да бъде хеджиран. Съществуват инструменти за хеджиране на такъв валутен риск, но този вид операции не се споменават в настоящите финансови насоки. При съгласие от страна на счетоводителя Комисията може да реши, че хеджираните инвестиции в други парични единици (различни от щатския долар) могат да станат изрично допустими съгласно критериите, изложени в приложението към решението. Действителното използване на такива инструменти ще бъде ограничено по обхват и ще взема предвид съответните разходи и преобладаващите пазарни условия.

               В. Разширяване на обхвата на използване на предприятия за колективно инвестиране

               През 2014 г. екип от специалисти от Световната банка извърши оценка на бюджетните дейности и дейностите по управление на активите на Комисията. Световната банка преразгледа подробно процесите, използвани от Комисията, и стигна до заключението, че при управлението на портфейлите под нейна отговорност тя постига своите цели, в съответствие със стабилни секторни стандарти. Световната банка също така предложи няколко препоръки за по-нататъшно подобряване на инвестиционния процес и възвръщаемостта.

               По-специално, по отношение на средствата с дългосрочни хоризонти Световната банка лансира идеята определен процент от тези средства да бъдат инвестирани в капиталови участия, евентуално чрез колективни инвестиционни фондове. Ако бъдат подбрани внимателно, тези инструменти ще позволят добре диверсифицирана експозиция към капиталови инструменти. Тъй като капиталовите инструменти се отличават със сравнително ниска корелация с инвестициите с фиксиран доход, те ще подобрят профила риск — възвръщаемост на портфейла в дългосрочна перспектива. От друга страна, увеличението на дела на инвестициите в капиталови инструменти може да увеличи нестабилността на възвръщаемостта на портфейла в краткосрочен до средносрочен план.

               Предприятията за колективно инвестиране вече са посочени в настоящите насоки, но в комбинация с изискване за кредитен рейтинг, не по-нисък от AA, което de facto означава преди всичко предприятия за колективно краткосрочно инвестиране с фиксиран доход, като се изключват по-голямата част от фондовете с фиксиран доход и фондовете за дялово участие, които нямат кредитен рейтинг.

               Поради това се предлага да се изясни обхватът на допустимите класове активи и предприятията за колективно инвестиране, за да се позволят капиталовите инвестиции и по-широки инвестиции с фиксирана доходност, включително в такива добре диверсифицирани предприятия за инвестиране.

               В обобщение, предлага се няколко вида предприятия за колективно инвестиране да станат допустими (например фондове на паричния пазар, борсово търгувани фондове или взаимоспомагателни фондове). Те могат да предложат диверсифицирана в различна степен експозиция в широки пазарни индекси, определени географски сектори и/или определени класове активи, като например ценни книжа с фиксиран доход и/или капиталови инструменти.

               Г. Да се позволи използването на други хеджиращи инструменти за управление на лихвения риск

               Дериватите върху лихвени проценти представляват инструменти за ефективно управление на лихвения риск и понастоящем са често използвани от публичните финансови институции. Обикновено тези пазари също са ликвидни. Например, по време на финансовата криза пазарът на фючърси остана много ликвиден, за разлика от паричния пазар за търгуване с държавни ценни книжа. Използването на такива инструменти ще бъде съпроводено със строги процедури за риска и солидни ИТ системи, които имат за цел да бъдат следени и управлявани свързаните оперативни работни процеси и присъщият за този пазар риск.

               Както е обяснено по-горе, решението няма да налага автоматично използване на тези активи или инструменти. Вместо това решението просто ще упълномощи Комисията да прави такива инвестиции, когато условията на пазара са благоприятни. Комисията ще действа предпазливо и с дължима грижа, когато използва тези разширени правомощия за инвестиции, за да увеличи максимално вероятността от положителни резултати. В своите годишни доклади тя ще докладва за решението си да използва тези правомощия, като обясни причините да разшири инвестиционния хоризонт и ще докладва за наблюдаваните резултати, когато има налични данни.

               Д. Интегриране на екологични, социални и управленски критерии

               Тъй като екологичните, социалните и управленските (ЕСУ) практики на дадена инвестиция стават все по-важни и Комисията възнамерява да даде пример в тази област, в решението се подчертава тяхното значение за процеса на подбор на активи. То ще включва както положителен скрининг (за да се улесни интегрирането на екологичните, социалните и управленските съображения в подбора на инвестициите), така и отрицателен скрининг (списък с дейностите, изключени по етични или морални съображения за целите на инвестирането с парични средства).

               2020/0143 (NLE)

               Предложение за

               РЕШЕНИЕ НА СЪВЕТА

               за изменение на Решение 2003/77/ЕО за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Протокол № 37 относно финансовите последици от изтичането на срока на Договора за ЕОВС и Изследователския фонд за въглища и стомана, приложен към Договора за Европейския съюз и към Договора за функционирането на Европейския съюз
                  12
               , и по-специално член 2, параграф 2 от него,

               като взе предвид предложението на Европейската комисия,

               като взе предвид становището на Европейския парламент
                  13
               ,

               като има предвид, че:

               (1)За да бъде неутрален по отношение на климата до 2050 г., Европейският съюз се нуждае от „пионери в областта на климата и ресурсите“, които да разработят до 2030 г. първите търговски приложения на революционни технологии във възлови промишлени сектори, както и производствен процес на стомана с нулеви въглеродни емисии до 2030 г.

               (2)Съгласно Решение 2003/76/ЕО на Съвета
                  14
                Комисията управлява активите на Европейската общност за въглища и стомана (ЕОВС) в ликвидация, а след нейното приключване — активите на Изследователския фонд за въглища и стомана, по начин, гарантиращ дългосрочна възвръщаемост. В Решение 2003/77/ЕО
                  15
                на Съвета се определят многогодишните финансови насоки за управлението на тези активи. Съгласно член 2 от Решение 2003/77/ЕО Комисията преразглежда или допълва тези насоки и оценява повторно тяхното функциониране и ефективност.

               (3)С цел да се предостави съдържателна подкрепа за стойностни съвместни научноизследователски проекти с критична маса и добавена стойност на равнището на Съюза, за да бъдат подобрени устойчивостта, конкурентоспособността, здравето, безопасността и условията на труд в секторите, свързани с въгледобивната и стоманодобивната промишленост, е необходимо да се гарантира, че плащанията, свързани с годишното разпределение, определени и установени в [член 2 от] Решение 2003/76/ЕО до 2027 г. се предоставят за финансирането на такива проекти. Тези плащания следва да се финансират от нетните приходи от инвестициите и от постъпленията, генерирани от продажбата на част от активите до годишната сума, определена от съответните служби на Комисията въз основа на Решение 2003/76/ЕО и Решение 2008/376/ЕО.

               (4)Опитът от последния петгодишен период на прилагане на финансовите насоки (2012—2017 г.) и промените в условията на финансовите пазари показват, че е необходимо тези насоки да бъдат адаптирани.

               (5)Активите, останали след тегленията до 2027 г., свързани с годишното разпределение, установено с Решение 2003/76/ЕО, следва да бъдат управлявани въз основа на по-дългосрочен инвестиционен хоризонт, даващ възможност за по-нататъшна диверсификация.

               (6)Средно, инвестирането на голяма част от активите в дългосрочен план е съобразено с по-високата очаквана възвращаемост, като се имат предвид възможностите за по-големи колебания в краткосрочен план. Независимо от това инвестициите следва да целят осигуряване на достатъчно ликвидни активи за годишните плащания, изисквани от съответната служба на Комисията въз основа на Решение 2003/76/ЕО и Решение 2008/376/ЕО.

               (7)Финансовите насоки следва да позволят по-гъвкав подход по отношение на техническите аспекти на изпълнението и следва да определят подходящи инвестиционни инструменти за постигането на инвестиционните цели.

               (8)Всеки клас активи не следва да се разглежда самостоятелно, а въз основа на ролята, която играе в един диверсифициран портфейл. Спрямо минали периоди диверсификацията между класовете активи води до нарастване на възвръщаемостта за едно и също равнище на риск. Корелацията между активите е важна за вземането на решения, свързани с разпределянето на активи в контекста на цялостното съотношение риск—възвръщаемост на инвестициите.

               (9)Активите на ЕОВС в ликвидация, а след нейното приключване — активите на Изследователския фонд за въглища и стомана, следва да се управляват въз основа на инвестиционна стратегия, която следва да бъде изразена под формата на стратегическо разпределение на активите/целеви показател, отразяващи инвестиционните цели и толерантността на активите по отношение на риска. Референтният показател предоставя на управителите на портфейли насоки за дългосрочни инвестиции под формата на разпределения за различни класове активи.

               (10)Финансовите насоки следва да позволяват инвестиции във високоликвидни облигации в щатски долари, емитирани от държавни, наднационални, поднационални субекти и правителствени организации с цел да се подобри диверсификацията, като същевременно се предпазва в подходяща степен срещу риска от загуби, дължащи се на колебанията на обменния курс. При съгласие от страна на своя счетоводител, Комисията следва да има възможност да реши да инвестира в други активи, изразени в паричните единици на други развити икономики и/или други държави членки. Тези решения следва да се основават на пълна обосновка за предимствата на въпросната инвестиция за финансовите резултати на активите. Финансовите насоки следва да разширят обхвата на допустимите инвестиции, за да са възможни диверсифицираните експозиции към големи пазарни индекси, определени географски сектори и определени класове активи.

               (11)Финансовите насоки следва да допускат други финансови инструменти като фючърси, форуърди и суапове, за да се управляват рисковете и експозициите, като например лихвения и валутния риск.

               (12)Екологичните, социалните и управленските практики на дадена инвестиция стават все по-важни и следва да им се обърне внимание при вземането на инвестиционни решения. Решение № 2003/77/ЕО следва да бъде изменено и с цел в него да бъдат въведени ЕСУ практики, чрез включването на положителен скрининг, благоприятстващ интегрирането на екологичните, социалните и управленските съображения в подбора на инвестициите, и отрицателен скрининг, съдържащ списък с дейностите, изключени по етични или морални съображения за целите на инвестирането с парични средства.

               (13)В годишния доклад на Комисията до държавите членки относно управленските операции, извършвани съгласно финансовите насоки, следва да се предоставя информация относно разпределението за различните класове активи. Годишният доклад следва също така да разяснява всяка съществена промяна в стратегическото разпределение на активите.

               (14)Поради това Решение 2003/77/ЕО следва да бъде съответно изменено.

               (15)Предвид структурната връзка с Решение 2003/76/ЕО, настоящото изменение следва да се прилага единствено от датата, на която започва да се прилага Решение [XXXX/XX] за изменение на Решение 2003/76/ЕО на Съвета за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана
                  16
               . Като се вземе предвид член 145 от Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
                  17
               , целесъобразно е настоящото изменение да се прилага едва от 1 януари 2021 г. или след тази дата,

               ПРИЕ НАСТОЯЩОТО РЕШЕНИЕ:

               Член 1

               Решение 2003/77/ЕО се изменя, както следва:

               (1)Вмъква се следният член 1a:

                  „Член 1a

               Активите на ЕОВС в ликвидация, а след нейното приключване — активите на Изследователския фонд за въглища и стомана, се управляват за извършването на годишни плащания в рамките на годишното разпределение от [111 милиона] евро за финансиране на изследвания в секторите, свързани с въгледобивната и стоманодобивната промишленост. Годишните плащания се финансират от нетните приходи от инвестициите и от постъпленията, събрани от продажбата на част от активите на ЕОВС в ликвидация, а след нейното приключване — на активите на Изследователския фонд за въглища и стомана, до годишния размер, определен от съответната служба на Комисията въз основа на Решение № 2003/76/ЕО и Решение № 2008/376/ЕО.“;

               (2)Приложението се заменя с текста на приложението към настоящото решение.

               Член 2

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               То се прилага от датата, от която се прилага Решение [XXXX/XX] за изменение на Решение (EС) 2018/599 на Съвета от 16 април 2018 година за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици от изтичането на срока на договора за ЕОВС и Изследователския фонд за въглища и стомана
                  18
               , или от 1 януари 2021 г., ако тази дата е по-късна.

               Съставено в Брюксел на […] година.

                     За Съвета

                     Председател

                     (1)

                        ОВ L 29, 5.2.2003 г., стр.25.

                     (2)

                        С влизането в сила на 31.1.2020 г. на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ С 384I, 12.11.2019 г., стр. 1) се появи ново и сравнително голямо задължение (член 145 от същото споразумение). Размерът на сумата обаче е известен и въздействието му е много ограничено във времето (пет годишни вноски за периода 2021—2025 г.).

                     (3)

                        ОВ L 255, 23.9.2008 г., стр. 28—30.

                     (4)

                        Точната сума ще бъде определена в началото на 2021 г. Съгласно член 145, параграф 1 от Споразумението за оттегляне „Съюзът носи отговорност по отношение на Обединеното кралство за дела му от нетните активи на Европейската общност за въглища и стомана в ликвидация към 31 декември 2020 г.“

                     (5)

                        Предлага се датата на прилагане да бъде отложена с цел да се избегне припокриване с прилагането на член 145 от Споразумението за оттегляне.

                     (6)

                        Решение (EС) 2018/599 на Съвета от 16 април 2018 година за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици от изтичането на срока на договора за ЕОВС и Изследователския фонд за въглища и стомана (ОВ L 101, 20.4.2018 г., стр. 1–2)

                     (7)

                        Пак там.стр.11—12, 17

                     (8)

                        Вж. също така и точка Г по-долу за по-усъвършенстван начин за управление на лихвения риск/продължителност.

                     (9)

                        Ползата от дългосрочните облигации зависи, наред с другото, от това доколко е стръмен наклонът на кривата на доходността в момента на инвестицията. Друга полза от дългосрочните облигации е по-високата конвекция; казано по-просто, техните пазарни стойности нарастват повече за дадено намаление на лихвените проценти в сравнение с индуцираните загуби за равностойно увеличаване на лихвените проценти.

                     (10)

                        C(2020) 1896 final

                     (11)

                        Термин, използван за обозначаване на кредитни рейтинги от AA-/Aa3 или по-високи.

                     (12)

                        Протокол № 37 относно финансовите последици от изтичането на срока на договора за ЕОВС и Изследователския фонд за въглища и стомана, приложен към Договора за Европейския съюз и към Договора за функционирането на Европейския съюз (ОВ C 202, 7.6.2016 г., стр. 327).

                     (13)

                        ОВ C , , стр. .

                     (14)

                        Решение 2003/76/ЕО на Съвета от 1 февруари 2003 г. за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана (ОВ L 29, 5.2.2003 г., стр. 22).

                     (15)

                        Решение 2003/77/ЕО на Съвета от 1 февруари 2003 г. за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана (OВ L 29, 5.2.2003 г., стр. 25).

                     (16)

                        ОВ , , стр. .

                     (17)

                        Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ C 384 I, 12.11.2019 г., стр. 1).

                     (18)

                        ОВ , , стр. .

    ---documentbreak---

               ЕВРОПЕЙСКА КОМИСИЯ
            Брюксел, 16.7.2020
            COM(2020) 321 final
            ПРИЛОЖЕНИЕ
            към
            РЕШЕНИЕ НА СЪВЕТА
            за изменение на Решение 2003/77/ЕО за установяване на многогодишни финансови насоки за управлението на активите на ЕОВС в ликвидация, а след нейното приключване — на активите на Изследователския фонд за въглища и стомана

               ПРИЛОЖЕНИЕ

               Финансови насоки за управлението на активите на ЕОВС в ликвидация, а след нейното приключване — на активите на Изследователския фонд за въглища и стомана

               1.ИЗПОЛЗВАНЕ НА ПАРИЧНИТЕ СРЕДСТВА

               Активите на ЕОВС в ликвидация, които включват както портфейла ѝ от кредити, така и нейните инвестиции, се използват според нуждите, за да се посрещнат оставащите задължения на ЕОВС по отношение на нейните неизплатени заеми, на нейните задължения, произтичащи от предишни оперативни бюджети, или на всякакъв непредвиден пасив.

               Доколкото активите на ЕОВС в ликвидация, а след нейното приключване — активите на Изследователския фонд за въглища и стомана, не са необходими, за да се изпълнят задълженията, описани в първа алинея, тези активи се инвестират благоразумно в съответствие с избрания инвестиционен хоризонт с цел постигане на възвръщаемост, която може да се използва за продължаване на финансирането на научните изследвания в секторите, свързани с въглищната и стоманената промишленост.

               Активите на ЕОВС в ликвидация, а след нейното приключване — активите на Изследователския фонд за въглища и стомана, се използват за извършване на годишни плащания в рамките на годишното разпределение от [111 милиона] евро за изследвания в секторите, свързани с въглищната и стоманената промишленост. Тези плащания трябва да бъдат извършени с нетните приходи от инвестициите. Когато нетните приходи са недостатъчни да покрият годишното разпределение, те се допълват от постъпленията, събрани от продажбата на част от активите на ЕОВС в ликвидация, а след нейното приключване — на част от активите на Изследователския фонд за въглища и стомана. След 2027 г. активите на Изследователския фонд за въглища и стомана се инвестират по начин, осигуряващ доход, който да може да бъде използван за финансиране на продължаването на изследователската дейност в секторите, свързани с въглищната и стоманената промишленост.

               2.ИНВЕСТИЦИОНЕН ХОРИЗОНТ, ЦЕЛ И ТОЛЕРАНТНОСТ ПО ОТНОШЕНИЕ НА РИСКА

               Активите на ЕОВС в ликвидация, а след нейното приключване — активите на Изследователския фонд за въглища и стомана, се инвестират с цел да бъде запазена и когато е възможно, да бъде увеличена стойността на тези активи („инвестиционната цел“). Инвестиционната цел се преследва в рамките на инвестиционния хоризонт и се постига с висока степен на доверие.

               Активите се управляват в съответствие с пруденциалните правила и с принципите на добро финансово управление, както и в съответствие с правилата и процедурите, установени от счетоводителя на Комисията.

               Инвестиционната цел се изпълнява чрез прилагане на благоразумна инвестиционна стратегия, основана на висока степен на диверсификация сред допустимите класове активи, географски области, емитенти и падежи („инвестиционната стратегия“). Инвестиционната стратегия се определя, като се взема предвид инвестиционният хоризонт и като се гарантира, че при нужда необходимите средства са на разположение в достатъчно ликвидна форма.

               Инвестиционната стратегия се изразява под формата на стратегическо разпределение на активи, в което се определят примерни целеви разпределения за различните категории допустими финансови активи.

               Комисията отразява стратегическото разпределение на активи в стратегически целеви показател („целевият показател“), спрямо който се сравняват резултатите от активите на ЕОВС в ликвидация, а след нейното приключване — от активите на Изследователския фонд за въглища и стомана.

               Инвестиционната стратегия и целевият показател се предлагат от Комисията и се съгласуват със счетоводителя на Комисията след консултация с оправомощените разпоредители с бюджетни кредити на Комисията.

               Инвестиционната стратегия и целевият показател могат да бъдат променяни от Комисията в случай на надлежно документирано и мотивирано изменение в икономическите условия, на съществена промяна в нуждите и състоянието на допринасящите инструменти или на значителни промени в оценките на входящите/изходящите потоци. Процедурата за изменение на инвестиционната стратегия е същата като за първоначалното ѝ приемане.

               Инвестиционната стратегия се изготвя, като се вземат предвид инвестиционният хоризонт и толерантността по отношение на риска на активите на ЕОВС в ликвидация, а след нейното приключване — на активите на Изследователския фонд за въглища и стомана.

               3.ПРИНЦИПИ ЗА РАЗПРЕДЕЛЕНИЕ НА АКТИВИТЕ И ДОПУСТИМИ ИНВЕСТИЦИИ

               За да бъдат намалени инвестиционните рискове, се осигурява достатъчна диверсификация сред и в рамките на всички класове активи. По принцип колкото по-рисков и/или по-малко ликвиден е активът, толкова по-слабо концентрирана трябва да бъде експозицията.

               Експозицията към различните класове активи и диверсификацията може да бъдат постигнати и чрез инвестиции в предприятия за колективно инвестиране или борсово търгувани продукти.

               Активите на ЕОВС в ликвидация, а след нейното приключване — активите на Изследователския фонд за въглища и стомана, се инвестират единствено в:

               а)
                     активи на паричния пазар, изразени в евро;

               б)
                     ценни книжа с фиксиран доход и

               в)
                     регулирани колективни инвестиции в дългови и капиталови инструменти.

               Активите на ЕОВС в ликвидация, а след нейното приключване — активите на Изследователския фонд за въглища и стомана, получават експозиция към класовете активи, посочени в предходната алинея, чрез инвестиции в следните инструменти или чрез участие в следните операции:

               а)
                     депозити;

               б)
                     инструменти на паричния пазар и фондове на паричния пазар, които предлагат дневна ликвидност, уредени с Регламент (ЕС) 2017/1131 на Европейския парламент и на Съвета
                  1
               ;

               в)
                     дългови инструменти, като облигации, менителници и полици, и секюритизирани инструменти в съответствие с критериите за ОПС (опростеност, прозрачност и стандартизация), определени в Регламент (ЕС) 2017/2402 на Европейския парламент и на Съвета
                  2
               ;

               г)
                     предприятия за колективно инвестиране, обхванати от Директива 2009/65/ЕО на Европейския парламент и на Съвета
                  3
               , включително фондове, търгувани на организирани пазари, които инвестират в капиталови или дългови инструменти, при които максималните загуби не могат да надвишат инвестираните суми;

               д)
                     репо споразумения съгласно принципа, установен в член 212, параграф 2 от Финансовия регламент
                  4
               ;

               е)
                     обратно репо споразумения;

               ж)
                     кредитни операции с ценни книжа с признати системи за клиринг, като Clearstream и Euroclear, или с водещи финансови институции, специализирани в този тип операции.

               Деривати под формата на форуърдни и фючърсни договори и суапове се използват единствено за целите на ефективното управление на портфейла, а не с цел спекулация или засилване на позициите. Дериватите могат да се използват за коригиране на продължителността, за редуциране на кредитния риск или на друг съответен риск или за промени в разпределението на активите в съответствие с инвестиционната политика.

               Активите на ЕОВС в ликвидация, а след нейното приключване — активите на Изследователския фонд за въглища и стомана, могат да бъдат инвестирани във високоликвидни облигации, изразени в щатски долари и емитирани от суверенни и наднационални образувания, единствено за целите на диверсификацията и излагането на друга крива на лихвения процент. Всички валутни рискове се хеджират чрез подходящо използване на суапове или други инструменти за валутно хеджиране, както е посочено в предходната алинея.

               При съгласие от страна на счетоводителя Комисията може да разшири обхвата на допустимите инвестиции, за да включи други класове активи и инвестиционни операции в съответствие с инвестиционната стратегия и цели, както и валути на други развити икономики според периодичния списък на Международния валутен фонд и подлежащи на хеджиране на валутния риск. Всяко решение да бъдат включени нови класове активи, инвестиционни операции или парични единици на развити икономики се подкрепя с обосновка за всеки клас активи, операция или парична единица, в която се указва по какъв начин разширените възможности за инвестиране ще подобрят резултатите на активите на ЕОВС в ликвидация, а след нейното приключване — на активите на Изследователския фонд за въглища и стомана, по отношение на риска и на възвръщаемостта. Тази обосновка включва оценка на необходимия оперативен капацитет в подкрепа на тези нови възможности за инвестиране.

               4.ЕКОЛОГИЧНИ, СОЦИАЛНИ, УПРАВЛЕНСКИ И МОРАЛНИ СЪОБРАЖЕНИЯ

               Прилагат се следните екологични, социални и управленски критерии:

               а)
                     инвестициите на активите на ЕОВС в ликвидация, а след нейното приключване — на активите на Изследователския фонд за въглища и стомана, се извършват в съответствие с целта на политиката на Съюза да се насърчат устойчивото финансиране и социалната справедливост, до степен, съвместима със запазването на капитала на активите;

               б)
                     инвестиционната политика се изпълнява в съответствие с цялото съответно законодателство за насърчаване на финансовите инструменти, свързани с околната среда, социалната сфера и управлението, и при спазване на съответните стандарти, системи, критерии и процедури, установени в регулаторната рамка на Съюза;

               в)
                     Комисията може да се консултира с Техническата експертна група на ЕС за устойчиво финансиране или с нейния правоприемник относно прилагането на факторите от екологичен, социален или управленски характер в инвестиционната стратегия за активите на ЕОВС в ликвидация, а след нейното приключване — за активите на Изследователския фонд за въглища и стомана;

               г)
                     Комисията следи профила на активите на ЕОВС в ликвидация, а след нейното приключване — на активите на Изследователския фонд за въглища и стомана, по отношение на околната среда, социалната сфера и управлението и докладва за това в рамките на годишния доклад, посочен в точка 7 (Процедури за управление).

               Дейностите в следния списък са изключени от инвестиционните цели по етични или морални съображения:

               а)
                     инвестиции в ценни книжа, емитирани от субекти, за които, доколкото е известно на Комисията, е установено с окончателно съдебно решение или с окончателно административно решение, че участват в една от следните дейности:

               i) дейности, които се считат за незаконни или забранени по етични или морални съображения съгласно регулаторната уредба на Съюза и международни конвенции и споразумения;

               ii) дейности, които са свързани с разработването и производството на боеприпаси или оръжия, забранени по силата на приложимото международно право, и с търговията с такива боеприпаси и оръжия.

               б)
                     инвестиции в ценни книжа, емитирани от предприятия, които, доколкото е известно на Комисията, извличат повече от 25 % от всичките си годишни приходи от изброените по-долу дейности:

               i) хазартни дейности (производство, строителство, дистрибуция, преработка, търговия или софтуер);

               ii) тютюневи изделия и свързани с тях дейности (производство, дистрибуция, преработка и търговия);

               iii) търговия със сексуални услуги и свързани с тях инфраструктура, услуги и медии.

               5.ТРАНСФЕР В БЮДЖЕТА НА ЕВРОПЕЙСКИЯ СЪЮЗ

               Нетните приходи от инвестиции на активите на ЕОВС в ликвидация, а след нейното приключване — на активите на Изследователския фонд за въглища и стомана, и постъпленията, събрани от продажбата на част от активите, ще бъдат включени в общия бюджет на Европейския съюз като целеви приходи и ще бъдат прехвърлени от ЕОВС в ликвидация, а след нейното приключване — от активите на Изследователския фонд за въглища и стомана, когато това е необходимо, за да се изпълнят задълженията по бюджетния ред, предназначен за научноизследователски програми за секторите, свързани с въглищната и стоманената промишленост.

               6.ОСЧЕТОВОДЯВАНЕ

               Управлението на фондовете се включва в годишните отчети, изготвяни за ЕОВС в ликвидация, а след нейното приключване — за активите на Изследователския фонд за въглища и стомана. Те се основават на и се представят в съответствие със счетоводните правила на Комисията, приети от счетоводителя на Комисията, като се отчита специфичното естество на ЕОВС в ликвидация, а след нейното приключване — на активите на Изследователския фонд за въглища и стомана. Отчетите се одобряват от Комисията и се проверяват от Сметната палата. Комисията ангажира външни фирми, за да извършат годишен одит на нейните отчети.

               7.УПРАВЛЕНСКИ ПРОЦЕДУРИ

               Комисията извършва във връзка с ЕОВС в ликвидация, а след нейното приключване — във връзка с активите на Изследователския фонд за въглища и стомана, гореспоменатите управленски операции в съответствие с тези насоки и съгласно своите вътрешни правила и процедури, които са в сила за ЕОВС в периода на нейното разпускане или както бъдат променени впоследствие.

               Комисията изготвя ежегодно подробен доклад относно управленските операции, проведени съгласно настоящите финансови насоки, който се изпраща на държавите членки. В годишния доклад Комисията включва информация относно използването на различните класове активи, относно причините за своя избор да инвестира в конкретни класове активи, както и за наблюдаваните показатели за всеки клас активи.

                     (1)

                        Регламент (ЕС) 2017/1131 на Европейския парламент и на Съвета от 14 юни 2017 г. относно фондовете на паричния пазар (ОВ L 169, 30.6.2017 г., стр. 8).

                     (2)

                        Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС и регламенти (ЕО) № 1060/2009 и (ЕС) № 648/2012 (ОВ L 347, 28.12.2017 г., стр. 35).

                     (3)

                        Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (преработена версия) (ОВ L 302, 17.11.2009 г., стр. 32), изменена по-късно.

                     (4)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).


               ЕВРОПЕЙСКА КОМИСИЯ
            Брюксел, 3.2.2021
            COM(2021) 41 final
            2021/0024(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Европейския комитет за изготвяне на стандарти в областта на корабоплаването по вътрешни водни пътища и в Централната комисия за корабоплаване по река Рейн относно приемането на стандарти относно професионалните квалификации за корабоплаване по вътрешни водни пътища

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на следващото заседание на Европейския комитет за изготвяне на стандарти за корабоплаването по вътрешни водни пътища (CESNI) и през следващата пленарна сесия на Централната комисия за корабоплаване по Рейн (ЦККР) във връзка с предвиденото приемане на стандартите за основното обучение за безопасност за палубните моряци и за стандартизирани фрази за комуникация на четири езика.

               2.Контекст на предложението

               2.1.ЦККР и CESNI

               Централната комисия за корабоплаване по Рейн (ЦККР) е международна организация с регулаторни функции по въпросите на корабоплаването по р. Рейн. Договарящи страни в ЦККР са четири държави членки (Белгия, Германия, Нидерландия и Франция) и Швейцария.

               Ревизираната конвенция за корабоплаването по река Рейн, подписана на 17 октомври 1868 г. в Манхайм, определя правната рамка, уреждаща използването на р. Рейн като вътрешен воден път за корабоплаване, и определя правомощията на ЦККР. Действащият към момента вариант на конвенцията е резултат от Конвенция за изменение на Ревизираната Конвенция за корабоплаването по река Рейн, приета на 20 ноември 1963 г. и влязла в сила на 14 април 1967 г. Пленарни заседания се провеждат два пъти годишно. На тях присъстват представители на държавите — членки на ЦККР. Пленарното заседание е органът на ЦККР за вземане на решения. На него се приемат резолюциите на Централната комисия и се приемат и изменят техническите регламенти на Централната комисия. Всяка държава — членка на ЦККР има един глас, като решенията се вземат с единодушие. Резолюциите са правно обвързващи. ЕС не е член на ЦККР.

               През 2015 г. ЦККР прие резолюция за създаване на Европейски комитет за изготвяне на общи стандарти в областта на корабоплаването по вътрешни водни пътища (Comité Européen pour l’Élaboration de Standards dans le Domaine de Navigation Intérieure — CESNI). Мисията на CESNI включва приемането на технически стандарти в различни области, по-специално по отношение на плавателните съдове, информационните технологии и екипажа, еднаквото тълкуване на тези стандарти и на съответните процедури, както и обсъждания по въпросите на безопасността на корабоплаването, опазването на околната среда или други сфери на корабоплаването.

               CESNI се състои от експерти, представляващи държавите — членки на ЦККР и държавите — членки на ЕС, които имат право на глас на база един глас от държава. ЕС не е член на CESNI. Въпреки това ЕС може да участва в работата на CESNI наред с международни организации, чиято мисия покрива сферите, обхванати от CESNI, но без право на глас.

               2.2.Предвиденият акт на CESNI и на ЦККР

               На следващото си пленарно заседание CESNI трябва да приеме стандарт за основното обучение по безопасност за палубните моряци (ref. cesni 20_04) и стандарт за стандартизирани фрази за комуникация на четири езика (ref. cesni 20_39).

               Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешно корабоплаване и за отмяна на директиви 91/672/ЕИО и 96/50/ЕО на Съвета
                  1
                въвежда хармонизирани регламенти в областта на професионалните квалификации за корабоплаване по вътрешни водни пътища в Европа и установява определени стандарти в областта на професионалните квалификации. Гореупоменатите два стандарта не се изискват от директивата, а са разработени от CESNI, за да се улесни изпълнението на изискванията, попадащи в обхвата на директивата, и да се насърчи хармонизацията.

               В съответствие с приложение I към Директива (ЕС) 2017/2397, за да се получи свидетелство за квалификация за палубен моряк е необходимо да се премине основно обучение по безопасност в съответствие с националните изисквания. Стандартът на CESNI за основното обучение по безопасност за палубните моряци определя изисквания, които държавите — членки на CESNI биха могли да следват като свои национални изисквания, за да осигурят същото ниво на качество на услугите.

               В съответствие с приложение II към Директива (ЕС) 2017/2397 от моряците и капитаните на плавателни съдове се изисква да могат да използват стандартизирани фрази за комуникация в ситуации на проблеми с комуникацията.  Стандартът CESNI за стандартизирани фрази за комуникация на четири езика определя подробно такава система за комуникация.

               Експертите на CESNI са изготвили тези два стандарта през 2019 г. и 2020 г., като на заседанието си от 30 април 2020 г. комитетът CESNI реши да насрочи приемането им за следващото заседание.

               Експертите на CESNI (работна група CESNI/QP) са изготвили стандарта за основното обучение по безопасност за палубните моряци и за стандартизирани фрази за комуникация в рамките на работните програми на CESNI за периода 2016—2018 г. и 2019—2021 г. Тази тема беше разгледана на следните технически срещи, което позволи да се постигне споразумение на равнището на CESNI:

               ·работни заседания (24.5.2018 г.; 6—7.10.2018 г.; 8.5.2019 г.; 11.9.2019 г.; 6.11.2019 г.; 6.2.2020 г.; 22.4.2020 г.) и

               ·заседание на комитета (30.4.2020 г.).

               Всички държави — членки на ЕС, разполагат със (защитен) достъп посредством специален уебсайт (cesni.eu) до гореупоменатите проекти на стандарти.

               Стандартите ES-QIN (Европейски стандарти за квалификации за корабоплаване по вътрешни водни пътища) ще бъдат актуализирани, за да бъдат включени тези два нови стандарта.

               ЦККР ще приеме резолюция, за да включи в Регламента за навигационния персонал по р. Рейн позоваване на най-актуалната версия на стандартите ES-QIN, включително и тези два стандарта.

               3.Позиция, която трябва да се заеме от името на Съюза

               Решението за определяне на позицията на Съюза е необходимо, за да се гарантира, че интересите на ЕС се вземат предвид в достатъчна степен при приемането на решения, свързани с установяването на стандарти за основното обучение по безопасност за палубните моряци и за стандартизирани фрази за комуникация на четири езика.  Въпросът попада в сферата на компетентност на ЕС, тъй като тези стандарти имат за цел да улеснят изпълнението на Директива (ЕС) 2017/2397.

               Предложената позиция на Съюза е да се подкрепи приемането на двата стандарта, тъй като те ще допринесат за поддържането на най-високо равнище на безопасност на корабоплаването по вътрешни водни пътища и ще насърчат хармонизацията.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Както CESNI, така и ЦККР са органи, създадени по силата на международно споразумение.

               Макар приеманите от CESNI регламенти да не са обвързващи сами по себе си, те ще станат обвързващи за членовете на ЦККР, щом ЦККР промени правната си рамка (регламенти за навигационния персонал по р. Рейн), така че да се позовава на стандартите, приети от CESNI, и да ги направи задължителни в рамките на прилагането на Ревизираната конвенция за корабоплаването по р. Рейн. Обвързващият характер на такъв регламент за членовете на ЦККР е определен с Конвенцията от Манхайм от 17 октомври 1868 г.
                  4

               Поради това е необходимо да се установи позицията, която да се заеме от името на Съюза в рамките на CESNI и ЦККР относно приемането на стандарти за професионалните квалификации за корабоплаване по вътрешни водни пътища.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение по член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението по член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Главната цел и съдържание на предвидените актове са свързани с общата транспортна политика.

               Поради това материалноправното основание за предложеното решение е член 91, параграф 1 от ДФЕС.

               4.3.Заключение

               Правното основание за предложеното решение следва да бъде член 91, параграф 1 от ДФЕС във връзка с член 218, параграф 9 от ДФЕС.

               2021/0024 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Европейския комитет за изготвяне на стандарти в областта на корабоплаването по вътрешни водни пътища и в Централната комисия за корабоплаване по река Рейн относно приемането на стандарти относно професионалните квалификации за корабоплаване по вътрешни водни пътища

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,

               като взе предвид предложението на Европейската комисия,

               като имат предвид, че:

               (1)Ревизираната конвенция за корабоплаването по р. Рейн от 17 октомври 1868 г., изменена с Конвенцията за изменение на Ревизираната конвенция за корабоплаването по р. Рейн, приета на 20 ноември 1963 г., е в сила от 14 април 1967 г.

               (2)В съответствие с член 17 от конвенцията Централната комисия за корабоплаването по р. Рейн („ЦККР“) може да приема изисквания в областта на професионалните квалификации.

               (3)Европейският комитет за изготвяне на стандарти за корабоплаването по вътрешни водни пътища (CESNI) е създаден на 3 юни 2015 г. в рамката на ЦККР, за да разработва технически стандарти за вътрешните водни пътища в различни сфери, по-специално по отношение плавателните съдове, информационните технологии и екипажите.

               (4)Очаква се CESNI да приеме на следващото си заседание през април 2021 г. стандарта за основното обучение по безопасност за палубните моряци, определящ изискванията за обучение, които държавите членки биха могли да следват като свои национални изисквания, както и стандарта за стандартизирани фрази за комуникация на четири езика, така че моряците и капитаните на плавателните съдове да могат да се справят в ситуации с проблеми в комуникацията. И двата стандарта имат за цел да улеснят изпълнението на изискванията, попадащи в обхвата на Директива (ЕС) 2017/2397 на Европейския парламент и на Съвета
                  5
               .

               (5)В допълнение се предвижда на следващата си пленарна сесия ЦККР да приеме резолюция, с която да измени Регламента за навигационния персонал по р. Рейн, за да се включи позоваване на стандартите ES-QIN (Европейски стандарти за квалификации за корабоплаване по вътрешни водни пътища), включително стандарта CESNI за основното обучение по безопасност за палубните моряци и стандарта на CESNI за стандартизирани фрази за комуникация.

               (6)Стандартите на CESNI за основното обучение по безопасност за палубните моряци и за стандартизирани фрази за комуникация следва да допринесат за поддържането на най-високо равнище на безопасност на корабоплаването по вътрешни водни пътища и биха насърчили хармонизацията в контекста на Директива (ЕС) 2017/2397.

               (7)Целесъобразно е да се определи позицията, която трябва да се заеме от името на Съюза в CESNI и ЦККР.

               (8)Съюзът не е член нито на ЦККР, нито на CESNI. Позицията на Съюза трябва да бъде изразена от държавите — членки на Съюза, които са членки на тези органи, като действат съвместно,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза на заседанието от пленарната сесия на Европейския комитет за изготвяне на стандарти в областта на корабоплаването по вътрешни водни пътища (CESNI), на което ще се вземе решение относно европейските стандарти за професионалните квалификации за корабоплаване по вътрешни водни пътища с референтни номера cesni (20) _04 и cesni (20) _39, е да се изрази съгласие за тяхното приемане.

               2.Позицията, която трябва да се заеме от името на Съюза на заседанието от пленарната сесия на Централната комисия за корабоплаването по р. Рейн (ЦККР), на което ЦККР ще приеме резолюция за изменение на Регламента за навигационния персонал по р. Рейн, за да се включи позоваване на европейските стандарти за професионалните квалификации за корабоплаване по вътрешни водни пътища, както и позовавания на cesni (20)_04 и cesni (20)_39, е да се подкрепят всички предложения, които привеждат в съответствие изискванията на Регламентите за навигационния персонал по р. Рейн с тези на европейските стандарти за професионалните квалификации за корабоплаване по вътрешни водни пътища.

               Член 2

               1.Позицията, посочена в член 1, параграф 1, се изразява от държавите — членки на Съюза, които са членове на CESNI, като действат съвместно.

               2.Позицията, посочена в член 1, параграф 2, се изразява от държавите — членки на Съюза, които са членове на ЦККР, като действат съвместно.

               Член 3

               Малки технически промени в позициите, определени в член 1, могат да се договарят, без да е необходимо допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешното корабоплаване и за отмяна на директиви 91/672/ЕИО и 96/50/ЕО на Съвета (ОВ L 345, 27.12.2017, стр.53).

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Ревизирана конвенция за корабоплаването по р. Рейн от 17 октомври 1868 г., изменена на 20 ноември 1963 г.

                     (5)

                        Директива (ЕС) 2017/2397 на Европейския парламент и на Съвета от 12 декември 2017 г. относно признаването на професионалните квалификации за вътрешното корабоплаване и за отмяна на директиви 91/672/ЕИО и 96/50/ЕО на Съвета (ОВ L 345, 27.12.2017 г., стр. 53).